Museo d'arte orientale do Edoardo Chiossone

O **Museo de l'Arte Orientale do Edoardo Chiossone** à Zena, collocou drento da Villetta Di Negro, o l'é uña de ciù importante colleçioin d'arte Orientale inte l'Euròpa e a ciù importante inte l'Italia. O conserva l'intrega colleçion do pittô e incisô Edoardo Ciosson, originäio de Rensen (inta provinsa de Zena) ma che, dòppo a seu zoventù passâ à Firense, o l'à passou unna boña parte da seu vitta in Giappon, co-o dirizze l'Offiçio Imperiale di papê e di titoli à Tokyo.

## Istöia

Inti seu urtimi anni, o Ciosson o l'é vegnuo à ëse – graçie a-a seu preparaçion e competense, e a-a stimma personale ch'o l'aiva tra l'élite politica e colturale giapponeise – un colleçionista appascionou e conoscitô de l'arte giapponeise.

O l'é stæto coscì bon de formâ unn'importante colleçion de pöcassæ chinzemia tòcchi (ciù tardi donæ a-o Commun de Zena), façilitâ da l'abbandon do scistema feudale giapponeise de quelli tempi, unna trasformaçion ch'a l'à portou a-a roiña finançiäia de tante famigge aristocratiche, che l'avieivan misso in vendia di oggetti custodii pe di secoli con da gioxia, di quæ o Ciosson o faià ribòtta.

A seu colleçion a comprendeiva ben ben de arme e de armatue, ma ascì di bronzi cineixi e giapponeixi, smalti, porçellañe, tesciui, vernixe e maschere de tiatro.

L'incisô o l'à lasciou e colleçioin a-a çittæ de Zena into seu testamento, donde son arrivæ, inte pöcassæ çento casce, do 1899.

I mäveggioxi descoverti son stæti exibii pe-a primma vòtta into Palazzo de l'Academia à Ciassa de Ferræ, e dòppo un muggio de stramui, an attrovou o seu pòsto permanente inta collocaçion d'ancheu à Villetta Dinegro, inte un edifiçio tiou sciù appoxitamente, in sce un progetto d'iniçio do Mario Labò, progetto esecutivo do Zòrzo Olçeise (it. *Giorgio Olcese*) e allestimento do Luçian Gròssi Bianchi.

O Museo o l'à arvio torna e seu pòrte a-i 7 de mazzo do 1971, con unna colleçion aumentâ da l'accatto do Commun de grende scortue da Çiña e do Siam.

Into gio de pöchi anni o l'à ottegnuo nòmina mondiale: « Do 1989, o Giappon o l'à domandou de impremuâ un muggio de travaggi pe unn'exibiçion à Tokyo, un preludio à unn'exibiçion in viægio de l'anno apreuvo (quattro meixi: da Tokyo à Kyoto, à Osaka, à Yokohama). Ciù trasferimenti de stampe e pittue à Londra, pe-a mostra *An Italian in Japan* (*Un italian in Giappon*), inte l'ötunno do 1991. ». 

Serrou da-o settembre 2021 pe renovaçioin, megioamenti do scistema elettrico e açescibilitæ, o l'à arvio torna in sciâ fin do zugno do 2023. A terrassa co-a vista de Zena a l'é stæta ascì renoelâ.

## Colleçioin

O percorso permanente d'exibiçion d'ancheu o comensa inta grande sala a-o cian terren do museo, e o va avanti pe-a Galleria 1 (veddriñe 1-9), 2 (veddriñe 10-17) e 5 (veddriñe 18-23). Longo sta stradda o vixitatô o l'à a poscibilitæ de imprende in sce tutti i prinçipæ fenòmeni da coltua artistica, figurativa e decorativa giapponeise traverso l'istöia con di exempi d'arte buddhista, archiologia pre- e proto-scientifica, arme e armatue ligæ a-o secolare governo militâ, e o desviluppo e e variaçioin de arte decorative e appricæ.

Inte Gallerie 3 e 4, l'é stæto misso sciù de exibiçioin tematiche e de exibiçioin temporanee pe permette a rotaçion di travaggi inta colleçion pe commun conservâ inte stansie de archiviaçion. Ste exibiçioin chì mostran di travaggi comme de pittue, de stampe in legno e di tesciui, che pe-a seu natua no peuan ëse exibii inte unna mainea permanente.

### Arte Buddhista
;(Sala; Galleria 1 veddriñe 3-7; Galleria 2 veddriñe 10-11)

A colleçion d'arte buddhista a-o Museo Chiossone a l'é d'ecceçionale interesse istòrico e artistico. A consciste de statue picciñe de bronzo do secolo VIII a-o secolo XVIII, de scortue monumentale de bronzo che remontan a-o periodo Edo (1603-1868), de scortue de legno laccou de dimenscioin modeste, de di oggetti liturgichi e devoçionæ, di instrumenti rituæ do buddhismo esoterico, de statue cineise do XIV a-o XVIII secolo e unna serie de pittue buddhiste (butsuga) presentæ inte de exibiçioin temporanee.

E figue representæ da-a statuæa presente inte l'exibiçion permanente peuan ëse sunte coscì: Nyōrai (Tathāgata), i Buddha ch'an razzonto l'illuminaçion, compreiso o Buddha istòrico Shaka Nyōrai (Śākyamuni) e i Buddha trascendentæ veneræ da-e numerose sette buddhiste, distinti intra de loiatri in sciâ base da mudrā (gesti de moen), pöse, mainea de settâse e tröni; Bosatsu (Bodhisattva), entitæ perfette ch’an razzonto l’illuminaçion ma an pòstiçipou a seu intrâ into nirvana fin à quande tutti i viventi an razzonto a sarvessa, pe-o sòlito representæ con unn’apparensa da prinçipe, aggibbæ con de giöie e co-i cavelli arrecuggeiti inte unn’erta acconciatua in çimma da testa; Myō-ō (Vidyārāja), i çinque re guardien protettoî do buddhismo Shingon, con unn'apparensa moscolosa e dinamica, son depinti con unna moltitudine de arti e de teste, armæ, con unn'esprescion sarvæga e çircondæ da unn'aura de feugo; Shitennō (Lokapāla), i «re guardien di quattro ponti cardinæ» ò «Quattro Re Divin», protettoî do còsmo da-o mâ, en de spesso retræti inte unn'armatua tanto che sciaccan un demònio, con unn’esprescion arraggiâ e inte de pöse assæ dinamiche; Ten (Deva), divinitæ indù ascimilæ into pantheon buddhista comme divinitæ guardien.

Pe quello ch'o l'à da fâ co-i oggetti liturgichi e rituæ, a colleçion Chiossone a peu comprende unna gamma ch'a va da-i ciù commun aggibbi d'artâ, comme i bruxatoî d'incenso, i candelabri e i vaxi de scioî, a-e casce de metallo pe contegnî i sutra, e campañe de bronzo, varie meñe de gòng, lampe e lanterne. In exibiçion inta veddriña 5 gh'é un insemme d'articoli rituæ deuviæ da-i divöti de Shugendō, unna setta scincretica inçentrâ in scê prattiche ermitiche inte montagne, ch'a comprende i *Mikkyō-hōgu*, instrumenti liturgichi deuviæ inti templi do Buddhisimo esoterico Mikkyō: campanin (kenchi9, "furmine-diamante" (katsuma, vajra), "reua da leze" (rinbō, cakra), bruxatô d'incenso (kasha), insemme de sëi tasse (rokki) e vaso de scioî (kebyō).

### Preistöia e protoistöia
;(Galleria 1, veddriñe 1-2)
In exibiçion inta veddriña 1 gh'é di oggetti de pria travaggiæ che remontan a-i periodi do Paleolitico e Neolitico, compreixi de asce, e di importanti descoverti archeològichi di periodi Yayoi e Kofun. Tra de quelli, a ponta de lansa rituale de bronzo *Yayoi* (dōhoko) a l'é unna reliquia de Kurume (Fukuoka), tanto che a campaña rituâ de bronzo co-i disegni à spirale d'ægua, o quæ scito d'origine o no l'é conosciuo, a l'appartëgne à unna meña ræa da region de Yamato.

Çerti tòcchi vegnui da di corredi da morteuio prinçipeschi do Periodo Kofun, comme a bardatua equestre à forma d'anello à træ sunaggi, e chinze giöie à forma de virgola (magatama) inte de prie semipreçiose e a Collaña de giöie tubolare in diaspro verde mostran de affinitæ ben ben evidente ccon di oggetti revegnui do 1873 à Eta Funayama, inte l'avvoxou muggio de sepoltua (kofun) de Waka Takeru, de l'imperatô Yūryaku (do V a-o VI secolo d.C.).

De particolâ importansa o l'é un tòcco ch'o l'appartëgne a-a seleçion de spegi da colleçion Chiossone, exibio inta veddriña 2: o Spegio con di semiçerci e di quaddræ con quattro bestie, dexe divinitæ buddhiste e quattro bòssi, ch'o presenta unna ræa combinaçion de scimboli taoisti e buddhisti. Remontâ tra-o V e o VI secolo, o l'é stæto regallou a-o Edoardo Ciosson do 1881 da-o Saisho Atsushi, prefetto de Ōsaka, comme scimbolo de rispetto e amixiçia e un exempio identico, cavou into templio do Kongōrin-ji à Ōsaka, o l'é conservou into Museo Naçionale de Kyoto e o figua inta lista naçionale giapponeise de Proprietæ coltuæ de importansa (jūyō bunkazai).

### Armatue, armamenti, spoæ, equipaggiamento equestre e militare de l'aristocraçia guerrezzê
;(Galleria 1, veddriñe 8-9; Galleria 5, veddriñe 18-23)
A colleçion Chiossone a comprende de spoæ, de arme, de selle (Galleria 1, veddriña 9), di ermi e de maschere de guæra (Galleria 1, veddriña 8), de corasse e de armatue (Galleria 5).

Inta veddrina 9 gh'é ciù exempi de spâ giapponeise: a jōkotō, a primma meña de spâ do periodo arcaico, longa, drita e con un solo bòrdo (hira zukuri), un attreuvo da-e tombe de tumulo do Periodo Kofun (pæ. 300-710); a spâ longa un pittin curva (tachi) accompagnâ da unna spâ curta (kodachi) ò da un stiletto (tantō), deuviâ da-o secolo XI a-o secolo XV; a katana, ciù curta che a tachi e accompagnâ da unna lama curta ciammâ wakizashi.

A galleria 5 a l'é dedicâ do tutto à l'armatua giapponeise: i dozze vestii d'armatua in exibiçion representan e prinçipæ tipologie da-o XVI a-o XIX secolo. Completi, fornii de arme, ermi e maschere de guæra, son montæ in sce di manechen de legno articolæ fæti appoxitamente.

E veddriñe 8 e 9 contëgnan doî ermi, unna maschera (somenpo) ch'a refigua a faccia d'un karasutengu (unna fantastica creatua giapponeise ch'a s'assumeggia à un öxello antropomòrfo) e unna bandeta de guæra, di fòddri pe de spoæ, de selle e  staffe de legno e metallo laccæ, un morseggio pe cavallo e træ spoæ.

### Arte appricæ
;(Galleria 2, veddriñe 12-17)
E veddriñe espoxitive da-a 12 a-a 17 son dedicæ a-e arte appricæ e presentan de maschere de tiatro nō e bugaku (veddriñe 12-13), di smalti cineixi e giapponeixi (veddriña 14), porçellaña giapponeise de Arita, Hirado, Kutani, Satsuma e Seto (veddriña 15), de lacche cineixi e giapponeixi (veddriña 16), e netsuke e sagemono (veddriña 17).

E maschere tiatrale giapponeixi son o fruto de l'arte e do talento de scortoî speçializzæ: ciù che picciñe e formæ in mainea da ottegnî di ciù effetti esprescivi con sfrütâ o zeugo de luxe e ombra, son piggiæ da un solo tòcco de legno, pe commun çipresso, pittuæ con de vernixe e de pittue policròme. Poemmo scompartî e maschere di drammi nō (nōmen) presenti inta colleçion Chiossone inte de categorie prinçipæ: Okina, unna meña d'òmmo ançien e venerabile; Kicin, orco oni ò demònio; Jō, divinitæ inta forma de un vegio; Onna, donna; Otoko, òmmo e Onryo, fantaxima ò spito. E maschere do kyōgen, unna farsa basâ in sce di dialoghi satirichi ò amoxi, à unna mainea differente de nōmen, presentan de caratteristiche ambigue e grottesche (veddriña 12). Inta veddriña 13 s'attreuva a maschera do Ran Ryō-ō, un tipico soggetto do bugaku, unna scintexi de muxica e ballo d'origine cineise.

In exibiçion inta veddriña 14 gh'é di smalti cineixi à serrâ tipichi di periodi Ming (1368-1644) e Qing (1644-1912). Into Giappon, a produçion de vernixe a s'é desviluppâ ciù tardi e into periodo Edo a l'ea fæta solo che in sce di oggetti piccin, comme di elementi de spâ (veddriña 9) ò di accessöi architettuæ e d'arredamento, comme o serviçio rituale pe l'artâ domestego (mitsu-gusoku), exibio inta veddriña 14.

Inta veddriña 15 se peu vedde unna colleçion de porçellañe e porçellañe giapponeixi da megio qualitæ de travaggio, da Arita, Hirado, Kutani, Satsuma e Seto.

Con anâ avanti a-a veddriña 16 o vixitatô o peu attrovâ unna varietæ de lacche cineixi e giapponeixi. Unna tecnica de smersa cineise a l'é a lacca scorpia (tihong), comme o scagnetto de vernixe rossa aggibbou con di motivi de "pommello de spâ" (jianhuan), tanto che a lacca d'öo makie, a-a lettia "pittua spantegâ", a l'é a tecnica giapponeise pe antonomaxia: un exempio o l'é a scatola da scagno (suzuribako) con pin solitäio in sce unna ròcca into mâ tempestoso.

A lacca (urushi) a l'ea deuviâ ascì pe fâ di accessöi pe-i vestî da òmmo che s'attreuvan inta veddriña 17, ciammæ sagemono. I sagemono, a-a lettia "oggetti da pende", ean ligæ a-o vestî e a-a mòdda do periodo Edo (1603-1868) e in particolâ à l'uso do kimono mascolin. In assensa de stacche, pe portâ delongo con lê di oggetti piccin e di consummabili, vegnivan conservæ inte di contegnitoî piccin e appeixi da-a çenta obi. Questi comprendeivan di stucci portapilloe (inrō) e portapippa (kiseruzutsu), de borsette ò de scatole picciñe pe-o tabacco (tabako-ire), di cämæ piccin (yatate), de borsette pe-e monæe (kinchaku) e de boccette de profummo (nioibin). L'inrō, o sagemono ciù importante, o l'é un stuccio piccin ch'o consciste int'un còrpo de legno crovio e aggibbou de lacca (urushi). Pe commun rettangolare, l'inrō o l'é struttuou inte ben ben di compartimenti che se creuvan un in sce l'atro, che s'adattan perfettamente l'un in sce l'atro. I compartimenti devan ëse boin à arvîse e serrâse individualmente, sensa ëse separæ e son tegnui insemme da unna cordetta de sæa (himo). Un corrente (it. *scorsoio*) (ojime) o permette de deslenguâ ò strenze a cordetta comme neçessäio, pe arvî ò serrâ i compartimenti. In sciâ banda de d'ato da cordetta o l'é ligou o netsuke, un pendente ch'o l'assegua o stuccio a-a çenta e o l'é into mæximo tempo un elemento d'aggibbo, fæto sorviatutto con scorpî de l'avöio ò do legno. Ste scortue in miniatua, unna grande seleçion de quæ a l'é exibia inta veddriña 17, peuan representâ i soggetti ciù despægi: bestie, oggetti piccin, figue umañe, creatue do folclore, maschere de tiatro, divinitæ.

### Exibiçioin temporanee
;(Gallerie 3 e 4)
Deuviæ comme exibiçion permanente de pittue giapponeixi scin a-o 1994, ste doe gallerie chì en stæte rinnovæ con di neuvi appægi pe exibiçion donæ da-a Fondaçion Banca Carige do 2001. Chì se peu exibî di travaggi comme de pittue in sciô papê e in sciâ sæa e e stampe xilografiche policrome e tescili, a quæ presentaçion a-o pubrico a l'é pe fòrsa limitâ à di periodi curti à caxon da fragilitæ e à l'estrema senscibilitæ a-a luxe di materiali, exibii in rotaçion e inte de exibiçioin particolæ.

A colleçion de pittue do Edoardo Ciosson a comprende di travaggi da-e clasciche scheue Kanō e Tosa, ma ascì Rinpa, Torii, Maruyama, Shijō e Bunjinga. A seçion ciù popolâ, à tutte e mainee, a l'é quella formâ da-i travaggi ukiyoe, ch'a comprende de pittue (nikuhitsu ukiyo-e), di libbri illustræ (ehon), e de stampe policromæ à blocchi de legno (nishikie hanga). Inta colleçion gh'é de pittue e de stampe di ciù avvoxæ artisti ukiyoe: o Suzuki Harunobu, o Isoda Koryusai, o Torii Kiyonaga, o Kitagawa Utamaro, o Toshusai Sharaku, o Utagawa Kunisada, o Katsushika Hokusai e o Utagawa Hiroshige. Da-i 23 de zugno a-i 24 de settembre do 2023, o travaggio do Ōki Izumi *o Vaso d'ægua* o saià exibio inte unn'exibiçion temporanea dedicâ à l'Ægua, un elemento importante inta coltua do Giappon, unna tæra donde a strixella in abbondansa graçie a-e cadeñe de montagne e çelebrâ inte un muggio de çerimònie e feste.

## Coixitæ
Ambientou drento o Museo e collegou a-i seu exibiçioin, a l'é a stöia do Amedeo Benedetti *Urga, l'Alighieri mongolo*. 

## Nòtte


## Bibliografia
* 

## Atri progetti

## Ligammi de feua
* 

Categorîa:Zena
Zena